19 mense sterf in gru-ongelukNegentien mense is Maandag dood toe ŉ taxi en ŉ motor reg van voor gebots het in die Vrystaat. ŉ Polisiewoordvoerder, sers. Mmako Mophiring, sê die taxi en die motor het na die botsing aan die brand geslaan. Hy sê die botsing het op die R26 tussen Frankfort en Tweeling plaasgevind. Mophiring sê van die oorledenes het onherkenbaar verkool. Hy sê die motor, met vier insittendes, het glo ŉ ander motor probeer verbysteek toe dit reg van voor teen die taxi gebots het. Die taxi was onderweg na Johannesburg. Die vier insittendes in die motor en vyftien insittendes van die taxi is op die toneel dood. Mophiring sê sewe ander mense is ernstig beseer en na ŉ nabygeleë hospitaal vervoer.